《次韵丹霞宗本长老见寄古风》
宋代·李纲

帝居郁沉沉，梧桐植朝阳。愧将燕雀翼，参彼鹓鸾行。

含香待黼座，秉笔立明光。谁知汲黯戆，忽作朱云狂。

襆被出都门，濯缨走沧浪。饱闻瑞光岩，道席久振芳。

识高行复苦，皎月照严霜。醍醐有妙味，薝卜无馀香。

愿闻第一义，洗我浩劫茫。闭关不肯出，未许窥高墙。

徒将非舌语，远寄烦宣扬。秋风动樵水，何日思褰裳。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。